b'\n_START_ARTICLE_\nMaria Stromberger\n_START_SECTION_\nProstovoljno v Auschwitz\n_START_PARAGRAPH_\nMed vojno je Maria Stromberger bila \xc4\x8dlanica SS in NSDAP, hrati pa je bila globoko verujo\xc4\x8da katoli\xc4\x8danka. Julija leta 1942 je bila odposlana v mestno bolni\xc5\xa1nico za nalezljive bolezni v kraju Kraljevska \xc5\xbdelezarna (poljsko Kr\xc3\xb3lewska Huta, danes del mesta Chorz\xc3\xb3w na Poljskem). Nekega dne so v bolni\xc5\xa1nico pripeljali dva Poljaka, biv\xc5\xa1a jetnika Auschwitza. Ko sta si nekoliko opomogla, sta Strombergerjevi povedala o grozotah, ki sta jih videla v tabori\xc5\xa1\xc4\x8du. Njuno pri\xc4\x8danje se je sestri zdelo tako neverjetno, da jima je rekla: Ho\xc4\x8dem to videti z lastnimi o\xc4\x8dmi. Mogo\xc4\x8de bom znala storiti kaj dobrega. Po tem pogovoru se je prijavila na okupacijskem uradu za zdravje v Katovicah za prostovoljno delo v KL Auschwitz.\n_START_SECTION_\nV tabori\xc5\xa1\xc4\x8du\n_START_PARAGRAPH_\nPotem, ko se je prijavila, so jo pou\xc4\x8dili, da je vse, kar bo videla ali sli\xc5\xa1ala v tabori\xc5\xa1\xc4\x8du, dr\xc5\xbeavna skrivnost. Povedali so ji tudi, da v tabori\xc5\xa1\xc4\x8du poteka\xc2\xa0\xc2\xbb\xc4\x8di\xc5\xa1\xc4\x8denje od \xc5\xbdidov\xc2\xab\xc2\xa0ter da od jetnikov drugih narodnosti 7 do 8 tiso\xc4\x8d vsak mesec umre. Podpisala je prisego, da ne bo izdala dr\xc5\xbeavne skrivnosti in da se bo dr\xc5\xbeala tabori\xc5\xa1\xc4\x8dnega pravilnika, ki je prepovedoval pogovarjati se z jetniki, posredovati dopise ali jim na kakr\xc5\xa1en koli na\xc4\x8din pomagati. Sporo\xc4\x8dili so ji, da vsakr\xc5\xa1na kr\xc5\xa1itev prisege ali pravilnika bo kaznovana s smrtjo. Delo v tabori\xc5\xa1\xc4\x8du je za\xc4\x8dela 1. oktobra 1942 kot predstojnica medicinskih sester v bolni\xc5\xa1ni\xc5\xa1kem oddelku za Nemce v tabori\xc5\xa1\xc4\x8du._NEWLINE_Prepri\xc4\x8dala se je, da je bila zgodba, ki jo je bila sli\xc5\xa1ala od Poljakov, resni\xc4\x8dna. Za\xc4\x8dela se je pogovarjati z zaporniki in ne glede na morebitno hudo kazen jim je posku\xc5\xa1ala pomagati tako, da jim je posredovala hrano in zdravila. Kmalu potem je eden paznikov zvedel za njeno dejavnost in jo ovadil vodstvu tabori\xc5\xa1\xc4\x8da. Ker si ni mogla druga\xc4\x8de pomagati, je tudi ona la\xc5\xbeno ovadila paznika, \xc4\x8de\xc5\xa1 da je pijan raztrgal Himmlerjev portret. Med konfrontacijo njunih pri\xc4\x8danj ji je uspelo paznika tako prestra\xc5\xa1iti, da jo je le-ta pustil pri miru in ni ve\xc4\x8d vlagal ovadb. Po tem dogodku Strombergerjeva ni nehala pomagati jetnikom.\n_START_SECTION_\nSodelovanje z odporni\xc5\xa1kim gibanjem\n_START_PARAGRAPH_\nKo je dejavnost Marie Stromberger postala znana med jetniki, so predstavniki odporni\xc5\xa1kega gibanja v tabori\xc5\xa1\xc4\x8du navezali stike z njo. Tako je postala vez med jetniki in poljskimi uporniki izven tabori\xc5\xa1\xc4\x8da. Ko so jo le-ti svarili, da s svojo dejavnostjo tvega \xc5\xbeivljenje, naj bi odgovorila: To vem, ampak to ni pomembno. Tukaj so usmrtili tiso\xc4\x8de dobrih in v\xc3\xa9likih ljudi, slavne zdravnike, umetnike, glasbenike - kak\xc5\xa1na bo razlika, \xc4\x8de k njim pri\xc5\xa1tejemo \xc5\xa1e mene?._NEWLINE_Podatki, ki jih je posredovala uporni\xc5\xa1kemu gibanju izven tabori\xc5\xa1\xc4\x8da, so bili izrednega pomena. Zahvaljujo\xc4\x8d njej niso za genocid in druge hude zlo\xc4\x8dine, ki so se dogajali v Auschwitzu, zvedeli samo bralci poljskega odporni\xc5\xa1kega tiska, ampak tudi druge zavezni\xc5\xa1ke dr\xc5\xbeave. Njena pri\xc4\x8danja sta oddajala med drugim BBC in moskovski radio. Medicinska sestra je iz tabori\xc5\xa1\xc4\x8da odnesla veliko dokumentov, tajnih \xc5\xa1ifer, poro\xc4\x8dil, obvestil o na\xc4\x8drtovanih aretacijah, sporo\xc4\x8dil o smrti jetnikov ter njihovih pisem dru\xc5\xbeinam. Na obmo\xc4\x8dje tabori\xc5\xa1\xc4\x8da pa je vna\xc5\xa1ala med drugim pisma, ilegalni tisk, zdravila, oro\xc5\xbeje in strelivo ter strupene snovi z namenom, da se uporabijo za atentate proti najbolj krutim \xc4\x8dlanom SS in Gestapa. Tik pred osvoboditvijo s strani Rde\xc4\x8de armade je iz tabori\xc5\xa1\xc4\x8da odnesla dva debela zvezka s seznami jetnikov, ker so jih pazniki \xc5\xbee bili za\xc4\x8deli se\xc5\xbeigati kot dokaze zlo\xc4\x8dinov.\n_START_SECTION_\nPo vojni\n_START_PARAGRAPH_\nPo koncu vojne so Mario Stromberger Poljaki kot delavko tabori\xc5\xa1\xc4\x8da v Avschwitzu aretirali. Iz zapora je poslala nekoliko pisem nekdanjim jetnikom. Zaradi njihovega posredovanja v prid Marie je bila osvobojena in opro\xc5\xa1\xc4\x8dena vseh obto\xc5\xbeb. Leta 1947 je bila pri\xc4\x8da v procesu komandanta tabori\xc5\xa1\xc4\x8da Rudolfa Hoessa. Na povabilo biv\xc5\xa1ih jetnikov je ve\xc4\x8dkrat obiskala Poljsko. Umrla je 18. maja 1957 v Bregenzu v Avstriji.'